WORK สมชื่อ! ปี 58 โชว์พลิกกำไร แจกปันผล 0.15 บ./หุ้น XD 8 มี.ค.นี้
WORK โชว์ปี 58 พลิกกำไรมาที่ 163 ลบ. จากปีก่อนที่ขาดทุน 16 ลบ. หลังรายได้ธุรกิจโทรทัศน์เพิ่มขึ้น พร้อมแจกปันผล 0.15 บ./หุ้น XD 8 มี.ค.นี้
25 ก.พ. 2559

บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มี กำไรสุทธิ 163.66 ล้านบาท หรือมีกำไรสุทธิ 0.394 บาทต่อหุ้น หรือเพิ่มขึ้น 1,121.52% จากช่วงเดียวกันของปีก่อนที่มีผลขาดทุนสุทธิ 16.02 ล้านบาท หรือขาดทุนสุทธิ 0.042 บาทต่อหุ้น
ทั้งนี้กำไรในปี 58 ที่เพิ่มขึ้นเนื่องจากมีรายได้เพิ่มขึ้นจากธุรกิจรายการโทรทัศน์ ประกอบด้วยรายได้จากการโฆษณาและโปรโมทผ่านสื่อของบริษัทในช่องทางต่างๆ รวมถึงมีรายได้จากการให้เช่าช่วงเวลาออกอากาศ และรับจ้างผลิตรายการเพื่อออกอากาศในสถานีของบริษัท และสถานีโทรทัศน์อื่น นอกจากนี้ยังมีรายได้จากการจัดคอนเสิร์ตและละครเวทีเพิ่มขึ้น ขณะที่ต้นทุนในการผลิตลดลงเล็กน้อย
พร้อมประกาศจ่ายปันผลงวดดำเนินงาน วันที่ 1 ม.ค.58 ถึงวันที่ 31 ธ.ค.58 เป็นเงินสดจำนวน 0.15 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 8 มี.ค.59 และกำหนดจ่ายเงินปันผลในวันที่ 4 พ.ค.59
 
บล.เคจีไอ (ประเทศไทย) คาดว่าคาดว่ากำไรของ WORK น่าจะฟื้นตัวได้อย่างแข็งแกร่งในไตรมาส 1/59 ขณะที่อัตรากรเติบโตของกำไรสุทธิช่วงปี 2559-2560 จะยังแข็งแกร่งอยู่ที่ 53% ตามแนวโน้มระยะยาวที่ยังแข็งแกร่งจากการเปลี่ยนผ่านไปสู่ platform ทีวีดิจิตอล และเนื้อหารายการของ WORK ยังคงแนะนำซื้อ ราคาเป้าหมาย 45 บาท
ขณะที่ราคาหุ้น WORK ปิดตลาดวันนี้ที่ 35 บาท ไม่เปลี่ยนแปลง มูลค่าซื้อขายที่ 15.29 ล้านบาท มีอัพไซด์จากราคาเป้าหมาย 28.57%